TMC บวกแรง 6% หลังโชว์งบ Q3 พลิกกำไร 75 ล้าน รับยอดขายเครื่องอัดยาง-เครนพุ่ง
TMC บวกแรง 6% หลังโชว์งบไตรมาส 3/65 พลิกกำไร 75.32 ล้าน จากช่วงเดียวกันปีก่อนขาดทุน 8.06 ล้านบาท รับยอดขายเครื่องอัดยาง-เครนพุ่ง แถมบุ๊กพิเศษหนุน
TMC บวกแรง 6% หลังโชว์งบ Q3/65 พลิกกำไร 75.32 ล้าน จากช่วงเดียวกันปีก่อนขาดทุน 8.06 ล้าน รับยอดขายเครื่องอัดยาง-เครนพุ่ง
8 พ.ย. 2565

ผู้สื่อข่าวรายงานว่า บริษัท ที.เอ็ม.ซี. อุตสาหกรรม จำกัด (มหาชน) หรือ TMC ณ เวลา 10:24 อยู่ที่ระดับ 2.46 บาท บวก 0.16 บาท หรือ 6.09% ราคาสูงสุด 2.58 บาท ราคาต่ำสุด 2.40 บาท ด้วยมูลค่าซื้อขาย 44.25 ล้านบาท

สำหรับ TMC รายงานผลการดำเนินงานงวดไตรมาส 3/65 พลิกมีกำไรสุทธิ 75.32 ล้านบาท จากช่วงเดียวกันของปีก่อนขาดทุนสุทธิ 8.06 ล้านบาท  เนื่องจากยอดขายไตรมาส 3/65 เพิ่มขึ้นเป็น 251.60 ล้านบาท จากไตรมาส 3/64 อยู่ที่ 168.76 ล้านบาท โดยเฉพาะจากเครื่องอัดยาง 80 ตัน งานเครนที่ผลิตเอง และเครนที่ซื้อจากต่างประเทศ รวมถึงอะไหล่เครนเพิ่มขึ้น
นอกจากนี้ไตรมาส 3/65 รายได้อื่นเพิ่มขึ้นเกินร้อยละ 100 จากไตรมาสเดียวกันของปีก่อน เนื่องจากได้รับค่าเช่าจากโรงงานบ้านบึง 5.47 ล้านบาท รับเงินมัดจำ 10.00 ล้านบาท และกลับรายการด้อยค่า 66.79 ล้านบาท